31988R3915
L 347/55
JURNALUL OFÍCIAL AL UNIUNII EUROPENE
REGULAMENTUL (CEE) NR. 3915/88 AL COMISIEI
din 15 decembrie 1988
de stabilire a dispozițiilor de aplicare a articolului 63c din Regulamentul (CEE) nr. 918/83 al Consiliului privind instituirea unui regim comunitar de scutiri de drepturi vamale
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 918/83 al Consiliului din 28 martie 1983 privind instituirea unui regim comunitar de scutiri de drepturi vamale (1), astfel cum a fost modificat ultima dată prin Regulamentul (CEE) nr. 1315/88 (2), în special articolul 143,
întrucât articolul 63c din Regulamentul (CEE) nr. 918/83 prevede acordarea unei scutiri de drepturi de import pentru transporturile care conțin eșantioane de substanțe de referință autorizate de către Organizația Mondială a Sănătății (OMS), destinate controlului calității materiilor utilizate pentru fabricarea medicamentelor; întrucât aceste transporturi se adresează destinatarilor desemnați de către autoritățile naționale competente pentru a beneficia de scutirea menționată anterior;
întrucât este necesar să se stabilească condițiile necesare pentru aplicarea corectă a acestei dispoziții; întrucât aceste condiții trebuie să fie stabilite în conformitate cu procedura prevăzută la articolul 143 alineatele (2) și (3) din Regulamentul (CEE) nr. 918/83;
întrucât măsurile prevăzute de prezentul regulament sunt conforme cu avizul Comitetului pentru regimul de scutiri de drepturi vamale,
ADOPTĂ PREZENTUL REGULAMENT:
Articolul 1
Prezentul regulament stabilește dispozițiile de aplicare a articolului 63c din Regulamentul (CEE) nr. 918/83.
Articolul 2
Scutirea de drepturi vamale prevăzută la articolul 63c din Regulamentul (CEE) nr. 918/83 nu se aplică decât transporturilor efectuate de către „Centrul colaborator OMS pentru substanțele chimice de referință” din Stockholm (Suedia) destinatarilor desemnați de către autoritățile naționale competente pentru a le primi cu scutire de drepturi vamale.
Articolul 3
Acordarea scutirii de drepturi de import pentru transporturile prevăzute la articolul 63c din Regulamentul (CEE) nr. 918/83 este condiționată de prezența, pe coletele care conțin substanțele de referință:
-
pe de o parte, a ștampilei Centrului colaborator OMS prevăzut la articolul 2;
-
pe de altă parte, a unei etichete, al cărei model este prevăzut în anexa la prezentul regulament și pe care este bifată în mod vizibil caseta corespunzătoare substanțelor chimice de referință.
Articolul 4
Scutirea se aplică și ambalajelor speciale, indispensabile transportului de substanțe chimice de referință, precum și accesoriilor necesare utilizării acestora, pe care transporturile le pot conține eventual.
Articolul 5
Prezentul regulament intră în vigoare la 1 ianuarie 1989.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 1988.